( qÉÍsÉMü qÉÉåWûqqÉS eÉÉrÉxÉÏ )

# अखरावट

दोहा

गगन हुता नहिं महि हुती, चंद नहिं सूर ।  
ऐसइ अंधकूप महँ रचा मुहम्मद नूर ॥

सोरठा

साई केरा नावँ, हिया पूर, काया भरी |।  
मुहमद रहा न ठाँव, दूसर कोइ न समाइ अब ॥

आदिहु ते जो आदि गोसाईं । जेइ सब खेल रचा दुनियाईं ॥  
जस खेलेसि तस जाइ न कहा । चौदह भुवन पूरि सब रहा ॥  
एक अकेल, न दूसर जाती । उपजे सहस अठारह भाँती ॥  
जौ वै आनि जोति निरमई । दीन्हेसि ज्ञान, समुझि मोहिं भई ॥  
औ उन्ह आनि बार मुख खोला । भइ मुख जीभ बोल मैं बोला ॥  
वै सब किछु, करता किछु नाहीं । जैसे चलै मेघ परछाहीं ॥  
परगट गुपुत बिचारि सो बूझा । सो तजि दूसर और न सूझा ॥

दोहा

कहौं सो ज्ञान ककहरा सब आखर महँ लेखि ।  
पंडित पÄढ अखरावटी , टूटा जोरेहु देखी ॥

सोरठा

हुता जो सुन्न-म-सुन्न, नावँ ना सुर सबद ।  
तहाँ पाप नहिं पुन्न , मुहमद आपुहि आपु महँ ॥1॥

आपु अलख पहिले हुत जहाँ । नावँ न ठावँ न मूरति तहाँ ॥  
पूर पुरान, पाप नहिं पुन्नू । गुपुत, तें गुपुत, सुन्न तें सुन्नू ॥  
अलख अकेल, सबद नहिं भाँती । सूरूज, चाँद, दिवस नहिं राती ॥  
आखर, सुर, नहिं बोल, अकारा । अकथ कथा का कहौं बिचारा ॥  
किछु कहिए तौ किछु नहिं आखौं । पै किछु मुहँ महँ, किछु हिय राखौं ॥  
बिना उरेह अरंभ बखाना । हुता आपु महँ आपु समाना ॥  
आस न, बास न, मानुष अँडा । भए चौखँड जो ऐस पखँडा ॥

दोहा

सरग न,धरति न खंभमय, बरम्ह न बिसुन महेस ।  
बजर-बीज बीरौ अस , ओहि रंग, न भेस ॥

सोरठा

तब भा पुनि अंकूर, सिरजा दीपक निरमला ।   
रचा मुम्मद नूर, जगत रहा उजियार होई ॥2॥

ऐस जो ठाकुर किय एक दाऊँ । पहिले रचा मुम्मद-नाऊँ ॥  
तेहि कै प्रीति बीज अस जामा । भए दुइ बिरिछ सेत औ सामा ॥  
होतै बिरवा भए दुइ पाता । पिता सरग औं धरती माता ॥  
सूरूज, चाँद दिवस औ राती । एकहि दूसर भएउ सँघाती ॥  
चलि सो लिखनी भइ दुइ फारा । बिरिछ एक उपनी दुइ डारा ॥  
भेंटेन्हि जाइ पुन्नि औ पापू । दुख औ सुख, आनंद संतापू ॥  
औ तब भए नरक बैकँठू । भल औ मंद, साँच औ झूठू ॥

दोहा

नूर मुहम्मद देखि तब भा हुलास मन सोइ ।  
पुनि इबलीस सँचारेउ, डरत रहै सब कोइ ॥

सोरठा

हुता जो अकहि संग, हौं तुम्ह काहे बीछुरा?   
अब जिउ उठै तरंग, मुहमद कहा न जाइ किछु ॥3॥

जौ उतपति उपराजै चहा । आपनि प्रभुता आपु सौं कहा ॥  
रहा जो एक जल गुपुत समुंदा । बरसा सहस अठारह बुँदा ॥  
सोई अंस घटै घट मेला । ओ सोइ बरन बरन होइ खेला ॥  
भए आपु औ कहा गोसाईं । सिर नावहु सगरिउ दुनियाईं ॥  
आने फूल भाँति बहु फूले । बास बेधि कौतुक सब भूले ॥  
जिया जंतु सब अस्तुति कीन्हा । भा संतोष सबै मिलि चीन्हा ॥  
तुम करता बड सिरजन-हारा । हरता धरता सब संसारा ॥

दोहा

भरा भँडार गुपुत तहँ, जहाँ छाँह नहिं धूप ।  
पुनि अनबन परकार, सौं खेला परगट रूप ॥

सोरठा

परै प्रेम के झेल, पिउ सहुँ धनि मुख सो करै ।  
जो सिर सेंती खेल, मुहमद खेल सो प्रेम रस ॥4॥

एक चाक सब पिंडा चÄढे । भाँति भाँति के भाँÄडा गÄढे ॥  
जबहीं जगत किएउ सब साजा । आदि चहेउ आदम उपराजा ॥  
पहिलेइ रचे चारि अÄढवायक । भए सब अÄढवैयन के नायक ॥  
भइ आयसु चारिहु के नाऊँ । चारि वस्तु मेरवहु एक ठाऊँ॥  
तिन्ह चारिहु कै मँदिर सँवारा । पाँच भूत तेहिह महँ पैसारा ॥  
आपु आपु महँ अरुझी माया । ऐस न जानै दहुँ केहि काया ॥  
नव द्वारा राखे मँझियारा । दसवँ मूँदि कै दिएउ केवाðरा ॥

दोहा

रकत माँसु भरि, पूरि हिय, पाँच भूत कै संग ।  
प्रेम देस तेहि ऊपर, बाज रूप औ रंग ॥

सोरठा

रहेउ न दुइ महँ बीचु , बालक जैसे गरभ महँ ।  
जग लेइ आई मीचु , मुहमद रोएउ बिछुरि कै ॥5॥

उहँईं कीन्हेउ पिंड उरेहा । भइ सँजूत आदम कै देहा ॥  
भइ आयसु, `यह जग भा दूजा । सब मिलि नवहु, करहु एहि पूजा ॥  
परगट सुना सबद, सिर नावा ॥ नारद कहँ बिधि गुपुत देखावा ॥  
तू सेवक है मोर निनारा । दसई पँवरि होसि रखवारा ॥  
भई आयसु, जब वह सुनि पावा । उठा गरब कै सीस नवावा ॥  
धरिमिहि धरि पापी जेइ कीन्हा । लाइ संग आदम के दीन्हा ॥  
उठि नारद जिउ आइ सँचारा । आइ छींक, उठि दीन्ह केवारा ॥

दोहा

आदम हौवा कहँ सृजा, लेइ घाला कबिलास ।  
पुनि तहँवाँ तें काÄढा, नारद के बिसवास ॥

सोरठा

आदि किएउ आदेश, सुन्नहिं तें अस्थूल भए ।   
आपु करै सब भेस, मुहमद चादर ओट जेउँ ॥6॥

का करतार चहिय अस कीन्हा  आपन दोष आन सिर दीन्हा ॥  
खाएनि गोहूँ कुमति भुलाने । परे आइ जग महँ, पछिताने ॥  
छोडि जमाल जलालहि रोवा । कौन ठाँव तें दैउ बिछोवा ॥   
अंधकूप सगरउँ संसारू । कहाँ सो पुरुष, कहाँ मेहरारू ॥  
रैनि छ मास तैसि झरि लाई । रोइ रोइ आँसू नदी बहाई ।  
पुनि माया करता कहँ भई । भा भिनसार, रैनि हटि गई ॥  
सूरुज उए, कँवल-दल फूले । दवौ मिले पंथ कर भूले ॥

दोहा

तिन्ह संतति उपराजा भाँतिहि भाँति कुलीन ।  
हिंदू तुरुक दुवौ भए अपने अपने दीन ॥

सोरठा

बुंदहि समुद समान, यह अचरज कासौं कहौं ?  
जो हेरा सो हेरान, मुहमद आपुहि आपु महँ ॥7॥

खा खेलार जस है दुइ करा । उहै रूप आदम अवतारा ॥  
दुहूँ भाँति तस सिरजा काया । भए दुइ हाथ, भए दुइ पाया ॥  
भए दुइ नयन स्रवन दुइ भाँती । भए दुइ अधर, दसन दुइ पाँती ॥  
माथ सरग, धर धरती भएऊ । मिलि तिन्ह जग दूसर होइ गएऊ ॥  
माटी माँसु, रकत भा लीरू । नसै नदी, हिय समुद गंभीरू ॥  
रीढ सुमेरु कीन्ह तेहि केरा । हाÄड पहार जुरे चहुँ फेरा ॥   
बार बिरिछ, रोवाँ खर जामा । सूत सूत निसरे तन चामा ॥

दोहा

सातौ दीप, नवौ खँड, आठौ दिसा जो आहिं ।   
जो बरम्हंड सो पिंड है, हेरत अंत न जाहिं ॥

सोरठा

आगि, बाउ, जल, धूरि चारि मेरइ भाँÄडा गÄढा ।  
आपु रहा भरि पूरि, मुहमद आपुहिं आपु महँ ॥8॥

गा गौरहु अब सुनहु गियानी । कहौं ग्यान संसार लखानी ॥  
नासिक पुल सरात पथ चला । तेहि कर भौहैं हैं दुइ पला ॥  
चाँद सुरुज दूनौ सुर चलहीं । सेत लिलार नखत झलमलहीं ॥  
जागत दिन निसि सोवत माँझा । हरष भोर, बिसमय होइ साँझा ॥  
सुख बैकुंठ भुगुति औ भोगू । दुख है नरक, जो उपजै रोगू ॥  
बरखा रुदन, गरज अति कोहू । बिजुरी हँसी हिवंचल छोहू ॥  
घरी पहर बेहर हर साँसा । बीतै छऔ ऋतु, बारह मासा ॥

दोहा

जुगजुग बीतै पलहि पल, अवधि घटति निति जाइ ।  
मीचु नियर जब आवै, जानहुँ परलय आइ ॥

सोरठा

जेहि घर ठग हैं पाँच, नवौ बार चहुँदिसि फिरिहिं ।   
सो घर केहि मिस बाँच , मुहमद जौ निसि जागिए ॥9॥

घा घट जगत बराबर जाना । जेहि महँ धरती सरग समाना ॥  
माथ ऊँच मक्का बन ठाऊँ । हिया मदीना नबी क नाऊँ ||  
सरवन ,आँखि, नाक, मुख चारी । चारिहु सेवक लेहु बिचारी ॥  
भाव चारि फिरिस्ते जानहु । भावै चारि यार पहिचानहुँ ॥  
भावै चारिहु मुरसिद कहऊ । भावै चारि किताबैं पÄढऊ ॥  
भावै चारि इमाम जे आगे । भावै चारि खंभ जे लागे ॥  
भाव चारिहु जुग मति-पूरी । भावै आगि, वाउ,जल धूरी ॥

दोहा

नाभि कँवल तर नारद, लिए पाँच कोटवार ।  
नवौ दुवारि फिरै निति, दसईं कर रखवार ॥

सोरठा

पवनहु तें मन चाँÄड, मन तें आसु उतावला ।  
कतहुँ भेंÄड न डाँÄड, मुहमद बहुँ बिस्तार सो ॥10॥

ना नारद तस पाहरु काया । चारा मेलि फाँद जग माया ॥  
नाद, बेद औभूत सँचारा । सब अरुझाइ रहा संसारा ॥  
आपु निपट निरमल होइ रहा । एकहु बार जाइ नहिं गहा ॥  
जस चौदह खðड तैस सरीरा । जहँवैं दुख है तहँवैं पीरा ॥  
जौन देस महँ सँवरे जहवाँ । तौन देस सो जानहु तहँवा ॥  
देखहु मन हिरदय बसि रहा । खन महँ जाइ जहाँ कोइ चहा ॥  
सोवत अंत अंत महँ डोलै । जब बोलै तब घट महँ बोलै ॥

दोहा

तन तुरंग पर मनुआ, मन मस्तक पर आसु ।  
सोई आसु बोलावई, अनहद बाजा पासु ॥

सोरठा

देखहु कौतुक आइ , रूख समाना बीज महँ ।  
आपुहि खोदि जमाइ , मुहमद सो फल चाखई ॥11॥

चा चरित्र जौ चाहहु देखा । बूझहु बिधना केर अलेखा ॥  
पवन चाहि मन बहुत उताइल । तेहिं तें परम आसु सुठि पाइल ॥  
मन एक खंड न पहुचै पावै । आसु भुवन चौदह फिरि आवै ॥  
भा जेहि ज्ञान हिये सो बूझै । जो धर ध्यान न मन तेहि रूझै ॥  
पुतरी महँ जो बिंदि एक कारी । देखौ जगत सो पट बिस्तारी ॥  
हेरत दिस्टि उघरि तस आई । निरखि सुन्न महँ सुन्न समाई ॥  
पेम समुन्द सो अति अवगाहा । बूडै जगत न पावै थाहा ॥

दोहा

जबहिं नींद चख आवै, उपजि उठै संसार ।   
जागत ऐस न जानै, दहुँ सौ कौन भंडार ॥

सोरठा

सुन्न समुद चख माहि, जल जैसी लहरैं उठहिं ।  
उठि उठि मिटि मिटि जाहिं, मुहमद खोज न पाइए ॥12॥

छा छाया जस बुंद अलोपू । ओठई सौं आनि रहा करि गोपू ॥  
सोइ चित्त सों मनुवाँ जागै । ओहि मिलि कौतुक खेलै लागै ॥  
देखि पिंड कहँ बोली बोलै । अब मोहिं बिनु कस नैन न खोलै ? ॥  
परमहंस तेहि ऊपर देई । सोऽहं सोऽहं साँसै लेई ॥  
तन सराय, मन जानहु दीया । आसु तेल, दम बाती कीआ ॥  
दीपक महँ बिधि जोति समानी । आपुहि बरै । निरबानी ॥  
निघटे तेल झूरि भइ बाती । गा दीपक बुझि, अँधियरि राती ॥

दोहा

गा सो प्रान परैवा, कै पींजर तन छूँछ ।  
मुए पिंड कस फूलै ? चेला गुरु सन पूछ ॥

सोरठा

बिगरि गए सब नावँ, हाथ पाँव मुँह सीस धर ।  
तोर नावँ केहि ठाँव, मुहमद सोइ बिचारिए ॥13॥

जा जानहु अस तन महँ भेदू । जैसे रहै अंड महँ मेदू ॥  
बिरिछ एक लागी दुइ डारा । एकहिं तें नाना परकारा ॥  
मातु के रकत पिता के बिंदू । उपने दवौ तुरुक औ हिंदू ॥  
रकत हुतें तन भए चौरंगा । बिदु हुतें जिउ पाँचौ संगा ॥  
जस ए चारिउ धरति बिलाहीं । तस वै पाँचौ सरगहि जाहीं ॥  
फूलै पवन, पानि सब गरई । अगिनि जारि तन माटी करई ॥  
जस वै सरग के मारग माहाँ । तस ए धरति देखि चित चाहा ॥

दोहा

जस तन तस यह धरती, जस मन तैस अकास ।  
परमहंस तेहि मानस, जैसि फूल महँ बास ॥

सोरठा

तन दरपन कहँ साजु , दरसन दखा जौ चहै ।  
मन सौं लीजिय माँजि मुहमद , निरमल होइ दिआ ॥14॥

झा झाँखर तन महँ मन भूलै । काटन्ह माँह फूल जनु फूलै ॥  
देखहुँ परमहंस परछाहीं । नयन जोति सो बिछुरति नाही ॥  
जगमग जल महँ दीखत जैसे । नाहिं मिला, नहिं बेहरा तैसे ॥  
जस दरपन महँ दरसन देखा । हिय निरमल तेहि महँ जग देखा ॥  
तेहि संग लागीं पँचौ छाया । काम, कोह, तिxlÉÉ, मद, माया ॥  
चख महँ नियर, निहारत दूरी । सब घट माँह रहा भरिपूरी ॥  
पवन न उÄडै, न भीजै पानी । अगिनि जरै जस निरमल बानी ॥

दोहा

दूध माँझ जस घीउ है, समुद माँह जस मोति ।  
नैन मींजि जो देखहु, चमकि ऊठै तस जोति ॥

सोरठा

एकहि तें दुइ होइ, दुइ सौं राज न चलि सकै ।  
बीचु तें आपुहि खोइ, मुहमद एकै होइ रहु ॥15॥

ना नगरी काया बिधि कीन्हा । लेइ खोजा पावा, तेइ चीन्हा ॥  
तन महँ जोग भोग औ रोगू । सूझि परै संसार सँजोगू ॥  
रामपुरी औ कीन्ह कुकरमा । मौन लाइ सोधै अस्तर माँ ॥  
पै सुठि अगम पंथ बÄड बाँका । तस मारग जस सुई क नाका ॥  
बाँक चÄढाव, सात खँड ऊँचा । चारि बसेरे जाइ पहूँचा ॥  
जस सुमेरु पर अमृत मूरी । देखत नियर, चÄढत बÌÄड दूरी ॥  
नाँघि हिवंचल जो तहँ जाई । अमृत मूरि पाइ सो खाई ॥

दोहा

एहि बाट पर नारद, बैठ कटक कै साज ।  
जो ओहि पेलि पईठै, करै दुवौ जग राज ॥

सोरठा

`हौं' कहतै भए ओट, पियै खंड मोसौं किएउ ।  
भए बहु फाटक कोट, मुहमद अब कैसे मिलहिं ॥16॥

टा टुक झाँकहु सातौ खंडा । खंडै खंड लखहु बरम्हंडा ॥  
पहिल खंड जो सनीचर नाऊँ । लखि न अँटकु, पौरी महँ ठाऊँ ॥  
दूसर खंड बृहस्पति तहँवाँ । काम दुवार भोग घर जहँवाँ ॥  
तीसर खंड जो मंगल जानहु । नाभि कँवल महँ ओहि अस्थानहु ॥  
चौथ खंड जो आदित अहई । बाईं दिसि अस्तन महँ रहई ॥  
पाँचव खंड सुक्र उपराहीं ।कंठ माहँ औ जीभ तराहीं ॥  
छठएँ खंड बुद्ध कर बासा । दुइ बौंहन्ह के बीच निवासा ॥

दोहा

सातवँ सोम कपार महँ, कहा सो दसवँ दुआर ।  
जो वह पवँरि उघारै, सो बÄड सिद्ध अपार ॥

सोरठा

जौ न होत अवतार, कहाँ कुटुम परिवार सब ।  
झूठ सबै संसार, मुहमद चित्त न लाइए ॥17॥

ठा ठाकुर बÄड आप गोसाईं । जेइ सिरजा जग अपनिहि नाईं ॥  
आपुहि आपु जौ देखै चहा । आपनि फ्रभुता आपु सौं कहा ॥  
सबै जगत दरपन कै लेखा । आपुहि दरपन, आपुहि देखा ॥  
आपुहि बन औ आपु पखेरू । आपुहि सौजा, आपु अहेरू ॥  
आपुहि पुहुप फूलि बन फूले । आपुहि भँवर बास रस भूले ॥  
आपुहि फल, आपुहि रखवारा । आपुहि सो रस चाखनहारा ॥  
आपुहि घट घट महँ मुख चाहै । आपुहि आपन रूप सराहै ॥

दोहा

आपुहि कागद, आपु मसि, आपुहि लेखनहार ।  
आपुहि लिखनी, आखर, आपुहि पँडित अपार ॥

सोरठा

केहु नहिं लागिहि साथ, जब गौनब कबिलास महँ ।  
चलब झारि दोउ हाथ, मुहमद यह जग छौडि कै ॥18॥

डा डरपहु मन सरगहि खोई । जेहि पाछे पछिताव न होई ॥  
गरब करै, जो हौं हौं करई । बैरी सोइ गोसाइँ क अहई ॥  
जो जाने निहचय है मरना । तेहि कहँ `मोर तोर' का करना ?॥  
नैन, बैन सरबन बिधि दीन्हा । हाथ पाँव सब सेबक कीन्हा ॥  
जेहिके राज भोग-सुख करई । लेइ सवाद जगत जस चहई ॥  
सो सब पूछिहि, मैं जो दीन्हा । तैं ओहि कर कस अवगुन कीन्हा ॥  
कौन उतर, का करब बहाना । बोवै बबुर, लवै कित धाना ? ॥

दोहा

कै किछु लेइ, न सकब तब, नितिहि अवधि नियराइ ।  
सो दिन आइ जो पहुँचै, पुनि किछु कीन्ह न जाई ॥

सोरठा

जेइ न चिन्हारी कीन्ह, यह जिउ जौ लहि पिंड महँ ।  
पुनि किछु परै न चीन्हिह, मुहमद यह जग धुंध होइ ॥19॥

ढा ढारे जो रकत पसेऊ । सो जाने एहि बात क भेऊ ॥  
जेहि कर ठाकुर पहरे जागै । सो सेवक कस सोवै लागै ?॥  
जो सेवक सोवै चित देई । तेहि ठाकुर नहिं मया करेई ॥  
जेइ अवतरि उन्ह कहँ नहिं चीन्हा । तेइ जनम अँबरिथा कीन्हा ॥  
मूँदे नैन जगत महँ अवना । अंधधुंध तैसे तै गवना ॥  
लेए किछु स्वाद जागि नहिं पावा । भरा मास तेइ सोइ गँवावा ॥  
रहै नींद-दुख-भरम लपेटा । आइ फिरै तिन्ह कतहुँ न भेंटा ॥

दोहा

घावत बीते रैनि दिन, परम सनेही साथ ।  
तेहि पर भयउ बिहान जब, रोइ रोइ मींजै हाथ ॥

सोरठा

लछिमी सत कै चेरि, लाल करे बहु, मुख चहै ।  
दीठि न देखै फेरि, मुहमद राता प्रेम जो ॥20॥

ना निसता जो आपु न भएउ । सो एहि रसहि मारि विष किएऊ ॥  
यह संसार झूठ, थिर नाहीं ।उठहि मेघ जेउँ जाइ बिलाहीं ॥  
जो एहि रस के बाएँ भएऊ । तेहि कहँ रस विषभर होइ गएऊ ॥  
तेइ सब तजा अरथ बेवहारू । और घर बार कुटुम परिवारू ॥  
खीर खाँड तेहि मीठ न लागे । उहै बार होइ भिच्छा माँगै ॥   
जस जस नियर होइ वह देखै । तस तस जगत हिया महँ लेखै ॥  
पुहुमी देखि न लावै दीठी । हेरै नवै न आपनि पीठी ॥

दोहा

छोÌÄड देहु सब धंधा, काÌÄढ, जगत सौ हाथ ॥  
घर माया कर छोÌÄड कै, धरु काया कर साथ ॥

सोरठा

साँई के भंडारु, बहु मानिक मुकुता भरे।  
मन चोरहि पैसारु, मुहमद तौ किछु पाइए ॥21॥

ता तप साधहु एक पथ लागे । करहु सेव दिन राति, सभागे !॥  
ओहि मन लावहु, रहै न रूठा । छोडहु झगरा, यह जग झूठा ॥  
जब हंकार ठाकुर कर आइहि । एक घरी जिउ है न पाइहि ॥  
ऋतु बसंत सब खेल धमारी । दगला अस तन, चÄढब अटारी ! ॥  
सोइ सोहागिनि जाहि सोहागू । कंत मिलै जो खेलै फागू ॥  
कै सिंगार सिर सेंदुर मेलै । सबहि आइ मिलि चाँचरि केलै ॥  
औ जो रहै गरब कै गोरी । चÄढै दुहाग, जरै जस होरी ॥

दोहा

खेलि लेहु जस खेलना, ऊख आगि देइ लाइ ।  
झूमरि खेलहु झूमि कै, पूजि मनोरा गाइ ॥

सोरठा

कहाँ तें उपने आइ, सुधि बुधि हिरदय उपजिए ।  
पुनि कहँ जाहिं समाइ, मुहमद सो खँड खोजिए ॥22॥

था थापहु बहु ज्ञान बिचारू । जेहि महँ सब समाइ संसारू ॥  
जैसी अहै पिरथिमी सगरी । तैसिहि जानहु काया नगरी ॥  
तन महँ पीर औ बेदन पूरी । तन महँ बैद औ ओषद मूरी ॥  
तन महँ विष औ अमृत बसई । जानै सो जो कसौटी कसई ॥  
का भा पÄढे गुने औ लिखे  करनी साथ किए औ सिखे ॥  
आपुहि खोइ ओहि जो पावा । सो बीरौ मनु लाइ जमावा ॥  
जो ओहि हेरत जाइ हेराई । सो पावै अमृत फल खाई ॥

दोहा

आपुहि खौए पिउ मिलै, पिउ खोए सब जाइ ।  
देखहु बूझि बिचार मन, लेहु न हेरि हेराइ ॥

सोरठा

कटु है पिउ कर खोज, जो पावा सो मरजिया ।  
तह नहिं हँसी, न रोज, मुहमद ऐसै ठाँवँ वह ॥23॥

दा दाया जाकह गुरु करई । सो सिख पंथ समुझि पग धरई ॥  
सात खंड औ चारि निसेनी । अगम चÄढाव, पंथ तिरबेनी ॥  
तौ वह चÄढै जौ गुरू चढावै । पाँव न डगै, अधिक बल पावै ॥  
जो गुरु सकति भगति भा चेला । होइ खेलार खेल बहु खेला ॥  
जौ अपने बल चÌÄढ कै नाँघा । सो खसि परा, टूटि गइ जाँघा ॥  
नारद दौरि संग तेहि मिला । लेइ तेहि साथ कुमारग चला ॥  
तेली बैल जो निसि दिन फिरई । एकौ परग न सो अगुसरई ॥

दोहा

सोइ सोधु लागा रहै, जेहि चलि आगे जाइ ।  
नतु फिरि पाछे आवई, मारग चलि न सिराइ ॥

सोरठा

सुनि हस्ति कर नाव, अँधरन्ह टोवा धाइ कै ।  
जेइ टोवा जेहि ठावँ, मुहमद सो तैसे कहा ॥24॥

धा धावहु तेहि मारग लागे । जेहि निसतार होइ सब आगे ॥  
बिधिना के मारग हैं ते ते । सरग नखत तन रोवाँ जेते ॥  
जेइ हेरा तेइ तहँवैं पावा । भा संतोष, समुझि मन गावा ॥  
तेहि महँ पंथ कहौं भल गाई । जेहि दूनौ जग छाज बÄडाई ॥  
सो बड पंथ मुहम्मद केरा । है निरमल कबिलास बसेरा ॥  
लिखि पुरान बिधि पठवा साँचा । भा परवाँन, दुवौ जग बाँचा ॥  
सुनत ताहि नारद उठि भागै । छूटै पाप, पुन्नि सुनि लागै ॥

दोहा

वह मारग जो पावै, सो पहुँचै भव पार ।  
जो भूला होइ अनतहि, तेहि लूटा बटपार ॥

सोरठा

साईं केरा बार, जो थिर देखै औ सुनै ।  
नइ नइ करै जोहार, मुहमद निति उठि पाँच बेर ॥25॥

ना नमाज है दीन क थूनी । पÄढै नमाज सोइ बÄड गूनी ॥  
कही तरीकत चिसती पीरू । उधरति असरफ औ जहँगीरू ॥  
तेहि के नाव चÄढा हौ धाई । देखि समुद जल जिउ न डेराई ॥  
जेहि के एसन खेवक भला । जाइ उतरि निरभय सो चला ॥  
राह हकीकत परै न चूकी । पैठि मारफत मार बुडूकी ॥  
ढूँढि उठै लेइ मानिक मोती । जाइ समाइ जोति महँ जोती ॥  
जेहि कहँ उन्ह अस नाव चÄढावा । कर गहि तीर खेइ लेइ आवा ॥

दोहा

साँची राह सरीअत, जेहि बिसवास न होइ ।  
पाँव राख तेहि सीÄढी, निभरम पहुँचै सोइ ॥

सोरठा

जेइ पावा गुरु मीठ, सो सुख मारग महँ चलै ।  
सुख अनंद भा डीठ, मुहमद साथी पोÄढ जेहि ॥26॥

पा पाएउँ गुरु मोहदी मीठा । मिला पंथ सो दरसन दीठा ॥  
नावँ पियार सेख बुरहानू । नगर कालपी हुत गुरु थानू ॥  
औ तिन्ह दरस गोसाईं पावा । अलहदाद गुरु पंथ लखावा ॥  
अलहदाद गुरु सिद्ध नवेला । सैयद मुहमद के वै चेला ॥  
सैयद मुहमद दीनहिं साँचा । दानियाल सिख दीन्ह सुबाचा ॥  
जुग जुग अमर सो हजरत ख्वाजे । हजरत नबी रसूल नेवाजे ॥  
दानियाल तहँ परगट कीन्हा । हजरत ख्वाज खिजिर पथ दीन्हा ॥

दोहा

खÄडग कीन्ह उन्ह जाइ कहँ, देखि डरै इबलीस ।  
नावँ सुनत सो बागै, धुनै ओट होइ सीस ॥

सोरठा

देखि समुद महँ सीप, बिनु बूÄRå पावै नहीं ।  
होइ पतंग जल दीप, मुहमद तेहि धँसि लीजिए ॥27॥

फा फल मीठ जो गुरु हुँत पावै । सो बीरौ मन लाइ जमावै ॥  
जौ पखारि तन आपन राखै । निसि दिन जागै सो फल चाखै ॥  
चित झूलै जस झूलै ऊखा । तजि कै दोउ नींद औ भूखा ॥  
चिंता रहै ऊख पहँ सारू । भूमि कुल्हाडी करै प्रहारू ॥  
तन कोल्हू मन कातर फेरै । पाँचौ भूत आतमहि पेरै ॥  
जैसे भाठी तप दिन राती । जग धंधा जारै जस बाती ॥  
आपुहि पेरि उÄडावै खोई । तब रस औट पाकि गुÄड होई ॥

दोहा

अस कै रस औटावहु जामत गुÄड होइ जाइ ।   
गुÄड ते खाँÄड मीठि भइ, सब परकार मिठाइ ॥

सोरठा

धूप रहै जग छाइ, चहूँ खंड संसार महँ ।  
पुनि कहँ जाइ समाइ, मुहमद सो खंड खोजिए ॥28॥

बा बिनु जिउ तन अस अँधियारा । जौं नहिं होत नयन उजियारा ॥  
मसि क बुंद जो नैनन्ह माहीं । सोई प्रेम अंस परछाहीं ॥  
ओहि जोति सौं परखै हीरा । ओहि सौ निरमल सकल सरीरा ॥  
उहै जोति नैनन्ह महँ आवै । चमकि उठै जस बीजू देखावे ॥  
मग ओहि सगरे जाहिं बिचारू । साँकर मुँह तेहि बड बिसतारू ॥  
जहवाँ किछु नहिं, है सत करा । जहाँ छूँछ तहँ वह रस भरा ॥  
निरमल जोति बरनि नहिं जाई । निरखि सुन्न यह सुन्न समाई ॥

दोहा

माटी तें जल निरमल, जल तें निरमल बाउ ।  
बाउहु तें सुठि निरमल, सुनु यह जाकर भाउ ॥

सोरठा

इहै जगत कै पुÌन्न, यह जप तप सब साधना ।  
जानि परै जेहि सुन्न, मुहमद सोई सिद्ध भा ॥29॥

भा भल सोइ जो सुन्नहि जानै । सुन्नहि तें सब जग पहिचानै ॥  
सुन्नहि तें है सुन्न उपाती । सुन्नहि तें उपजहिं बहु भाँती ॥  
सुन्नहि माँझ इंद्र बरम्हंडा । सुन्नहि तें टीके नवखंडा ॥  
सुन्नहि तें उपजे सब कोई । पुनि बिलाई सब सुन्नहि होई ॥  
सुन्नहि सात सरग उपराहीं । सुन्नहि सातौ धरति तराहीं ॥   
सुन्नहि ठाट लाग सब एका । जीवहिं लाग पिंड सगरे का ॥  
सुन्नम सुन्नम सब उतिराई । सुन्नहि महँ सब रहे समाई ॥

दोहा

सुन्नहि महँ मन रूख जस, काया महँ जीउ ।  
काठी माँझ आगि जस, दूध माहँ जस घीउ ॥

सोरठा

जावँन एकहि बूँद, जामै देखहु छीर सब ।  
मुहमद मोति समुद, काÄढहु मथनि अरंभ कै ॥30॥

मा मन मथन करै तन खीरू । दुहै सोइ जो आपु अहीरू ॥   
पाँचौ भूत आतमहि मारै । दरब गरब करसी कै जारै ॥  
मन माठा सम अस कै धौवै । तन खैला तेहि माहँ बिलोवै ॥  
जपहु बुद्धि कै दुइ सन फेरहु । दही चूर अस हिया अभेरहु ॥  
पछवाँ कढुई कैसन फेरहु । ओहि जोति महँ जोति अभेरहु ॥  
जस अंतरपट साढी फूटै । निरमल होइ मया सब छूटै ॥  
माखन मूल उठै लेइ जोती । समुद माँह जस उलथै मोती ॥

दोहा

जस घिउ होइ जराइकै, तस जिउ निरमल होइ ।  
महै महेरा दूरि करि, भौग करै सुख सोइ ॥

सोरठा

हिया कँवल जस फूल, जिउ तेहि महँ जस बासना ॥  
तन तजि मन महँ भूल, मुहमद तब पहचानिए ॥31॥

जा जानहु जिउ बसै सो तहवाँ । रहै कवँल हिय संपुट जहँवाँ ॥  
दीपक जैस बरत हिय आरे । सब घर उजियर तेहि उजियारे ॥  
तेहि महँ अंस समानेउ आई । सुन्न सहज मिलि आवै जाई ॥  
तहाँ उठै धुनि आउंकारा । अनहद सबद होइ झनकारा ॥  
तेहि महँ जोति अनूपम भाँती । दीपक एक, बरै दुइ बाती ॥  
एक जो परगट होइ उजियारा । दूसर गुपुत सो दसवँ दुवारा ॥  
मन जस टेम, प्रेम दीया । आसु तेल, दम बाती कीया ॥

दोहा

तहँवा जम जस भँवरा, फिरा करै चहुँ पास ।  
मीचु पवन जब पहुँचै, लेइ फिरै सो बास ॥

सोरठा

सुनहु बचन एक मोर, दीपक जस आरे बरै ।  
सब घर होइ अँजोर, मुहमद तस जिउ हीय महँ ॥32॥

रा रातहु अब तेहि के रंगा । बेगि लागु प्रीतम के संगा ॥  
अरध उरध अस है दुइ हीया । परगट, गुपुत बरै जस दीया ॥  
परगट मया मोह जस लावै । गुपुत सुदरसन आप लखावै ॥  
अस दरगाह जाइ नहिं पैठा । नारद पँवरि कटक लेइ बैठा ॥  
ताकहँ मंत्र एक है साँचा । जो वह पढै जाइ सो बाँचा ॥  
पंडित पढै सो लेइ लेइ नाऊँ । नारद छाँÌÄड देइ सो ठाऊँ॥  
जेकरे हाथ होइ वह कूँजी । खोलि केवार लेइ सो पूँजी ॥

दोहा

उbÉरæ नैन हिया कर, आछै दरसन रात ।  
देखै भुवन सो चौदहौ, औ जानै सब बात ॥

सोरठा

कंत पियारे भेंट, देखौ तूलम तूल होइ ।  
भए बयस दुइ हेंठ, मुहमद निति सरवरि करै ॥33॥

ला लखई सोई लखि आवा । जो एहि मारग आपु गँवावा ॥  
पीउ सुनत धनि आपु बिसारे । चित्त लखै,तन खोइ अडारै ॥  
`हौं हौं करब Aडारहु खोई । परगट गुपुत रहा भरि सोई ॥  
बाहर भीतर सोइ समाना । कौतुक सपना सो निजु जाना ॥  
सोइ देखै औ सोई गुनई । सोई सब मधुरी धुनि सुनई ॥  
सोई करै कीन्ह जो चहई । सोई जानि बूझि चुप रहई ॥  
सोई घट घट होइ रस लेई । सोइ पूछै, सोइ ऊतर देई ॥

दोहा

सोई साजै अँतरपट, खेलै आपु अकेल ।  
वह भूला जग सेंती, जग भूला ओहि खेल ॥

सोरठा

जौ लगि सुनै न मीचु, तौ लगि मारै जियत जिउ ।   
कोई हुतेउ न बीचु, मुहमद ऐकै होइ रहै ॥34॥

वा वह रूप न जाइ बखानी । अगम अगोचर अकथ कहानी ॥  
छंदहि छंद भएउ सो बंदा । छन एक माहँ हँसी रोवंदा ॥  
बारे खेल, तरुन वह सोवा । लउटी बूÄढ लेइ पुनि रोवा ॥  
सो सब रंग गोसाईं केरा । भा निरमल कबिलास बसेरा ॥  
सो परगट महँ आइ भुलावै । गुपत में आपन दरस देखावै ॥  
तुम अनु गुपुत मते तस सेऊ । ऐसन सेउ न जानै केऊ ॥  
आपु मरे बिनु सरग न छूवा । आँधर कहहिं, चाँद कहँ ऊवा ?||

दोहा

पानी महँ जस बुल्ला, तस यह जग उतिराइ ।  
एकहि आबत देखिए, एक है जगत बिलाइ ॥

सोरठा

दीन्ह रतन बिधि चारि, नैन, बैन, सरबन्न मुख ।  
पुनि जब मेटिहि मारि, मुहमद तब पछिताब मैं ॥35॥

सा साँसा जौ लहि दिन चारी । ठाकुर से करि लेहु चिन्हारी ॥  
अंध न रहहु, होहु डिठियारा । चीन्हि लेहु जो तोहि सँवारा ॥  
पहिले से जो ठाकुर कीजिय । ऐसे जियन मरन नहिं छीजिय ॥  
छाँडहु घिउ औ मछरी माँसू । सूखे भोजन करहु गरासू ॥  
दूध, माँसु घिउ कर न अहारू । रोटी सानि करहु फरहारू ॥  
एहि बिधि काम घटावहु काया । काम, क्रोध, तिसना, मद, माया ॥  
सब बैठहु बज्रासन मारी । गहि सुखमना पिंगला नारी ॥

दोहा

प्रेम तंतु तस लाग रहु, करहु ध्यान चित बाँधि ।   
पारस जैस अहेर कहँ, लाग रहै सर साधि ॥

सोरठा

अपने कौतुक लागि, उपजाएन्हि बहु भाँति कै ।  
चीन्हि लेहु सो जागि, मुहमद सोइ न खोइए ॥36॥

खा खेलहु, खेलहु ओहि भेंटा । पुनि का खेलहु, खेल समेटा ॥  
कठिन खेल औ मारग सँकरा । बहुतन्ह खाइ फिरे सिर टकरा ॥  
मरन-खेल देखा सो हँसा । होइ पतंग दीपक महँ धँसा ॥  
तन-पतंग कै भिरिंग कै नाई । सिद्ध होइ सो जुग जुग ताई ॥  
बिनु जिउ दिए न पावै कोई । जो मरजिया अमर भा सोई ॥  
नीम जो जामै चंदन पासा । चंदन बेधि होइ तेहि बासा ॥  
पावँन्ह जाइ बली सन टेका । जौ लहि जिउ तन, तौलहि भेका ॥

दोहा

अस जानै है सब महँ, औ सब भावहि सोइ ।  
हौं कोहाँर कर माटी , जो चाहै सो होइ ॥

सोरठा

सिद्ध पदारथ तीनि, बुद्धि, पावँ औ सिर, कया ।   
पुनि लेइहि सब छीनि, मुहमद तब पछिताब मैं ॥37॥

सा साहस जाकर जग पूरी । सो पावा वह अमृत-मूरी ॥  
कहौ मंत्र जो आपनि पूँजी । खोलु केवारा ताला कूँजी ॥  
साठि बरिस जो लपई झपई । छन एक गुपुत जाप जो जपई ॥  
जानहु दुवौ बराबर सेवा । ऐसन चलै मुहमदी खेवा ॥  
करनी करै जो पूजै आसा । सँवरे नाँव जो लेइ लेइ साँसा ॥  
काठी घँसत उठै जस आगी । दरसन देखि उठै तस जागी ॥  
जस सरवर महँ पंकज देखा । हिय कै आँखि दरस सब लेखा ॥

दोहा

जासु कया दरपन कै, देखु आप मुँह आप ।  
आपुहि आपु जाइ मिलु, जहँ नहिं पुन्नि न पाप ॥

सोरठा

मनुवाँ चंचल ढाँप, बरजे अहथिर ना रहै ।  
पाल पेटारे साँप, मुहमद तेहि बिधि राखिए ॥ 38॥

हा हिय ऐसन बरजे रहई । बूडि न जाइ, बूÄड अति अहई ॥  
सोइ हिरदय कै सीÄढी चÄढई । जिमि लोहार घन दरपन गÄढई ॥  
चिनगि जोति करसी तें भागै । परम तंतु परचावै लागै ॥  
पाँच दूत लोहा गति तावै । दुहुँ साँस भाठी सुलगावै ॥  
कया ताइ कै खरतर करई । प्रेम के सँडसी पोढ कै धरई ॥  
हनि हथेव हिय दरपन साजै । छोलनी जाप लिहे तन माँजै ॥  
तिल तिल दिस्टि जोति सहुँ ठानै । साँस चढाइ कै ऊपर आनै ॥

दोहा

तौ निरमल मुख देखै, जोग होइ तेहि ऊप ।  
होइ डिठियार सो देखै, अंधन के अँधकूप ॥

सोरठा

जेकर पास अनफाँस, कहु हिय फिकिर सँभारि कै ।  
कहत रहै हर साँस, मुहमद निरमल होइ तब ॥39॥

खा खेलन औ खेल पसारा । कठिन खेल औ खेलनहारा ॥  
आपुहि आपुहि चाह देखावा । आदम रूप भेस धरि आवा ॥  
अलिफ एक अल्ला बÄड सोई । दाल दीन दुनिया सब कोई ॥  
मीम मुहमद प्रीति पियारा । तिनि आखर यह अरथ बिचारा ॥  
मुख बिधि अपने हाथ उरेहा । दुइ जग साजि सँवारा देहा ॥  
कै दरपन अस रचा बिसेखा । आपन दरस आप महँ देखा ॥  
जो यह खोज आप महँ कीन्हा तेइ आपुहि खोजा, सब चीन्हा ॥

दोहा

भागि किया दुइ मारग, पाप पुन्नि दुइ ठाँव ।  
दहिने सो सुठि दाहिने, बाएँ सो सुठि बावँ ॥

सोरठा

भा अपूर सब ठावँ, गुÌÄडला मोम सँवारि कै ।  
राखा आदम नाव, मुहमद सब आदम कहै ॥40॥

औ उन्ह नावँ सीखि जौ पावा । अलख नाव लेइ सिद्ध कहावा ॥  
अनहद ते भा आदम दूजा । आप नगर करवावै पूजा ॥  
घट घट महँ होइ निति सब ठाऊँ । लाग पुकारै आपन नाऊँ ॥  
अनहद सुन्न रहै सब लागै । कबहुँ न बिसरे सोए जागै ॥  
लिखि पुरान महँ कहाँ बिसेखी । मोहिं नहिं देखहु, मैं तुम्ह देखी ॥  
तू तस सोइ न मोहिं बिसारसि । तू सेवा जीतै, नहिं हारसि ॥  
अस निरमल जस दरपन आगे । निसि दिन तोर दिस्टि मोहिं लागे ॥

दोहा

पुहुप बास जस हिरदय, रहा नैन भरिपूरि ।  
नियरे से सुठि नीयरे, ओहट से सुठि दूरि ॥

सोरठा

QÑवौ दिस्टि टक लाइ, दरपन जो देखा चहै ।  
दरपन जाइ देखाइ, मुहमद तौ मुख देखिए ॥41॥

छा छाँडेहु कलंक जेहि नाहीं । केहु न बराबरि तेहि परछाहीं ॥  
सूरज तपै परै अति घामू । लागे गहन गहन होइ सामू ॥   
ससि कलंक का पटतर दीन्हा । घटै बÄढे औ गहने लीन्हा ॥  
आगि बुझाइ ज पानी परई । पानि सूख, माटी सब सरई ॥  
सब जाइहि जो जग महँ होई । सदा सरबदा अहथिर सोई ॥  
निहकलंक निरमल सब अंगा । अस नाहीं केहु रूप न रंगा ॥  
जो जानै सो भेद न कहई । मन महँ जानि बूझि चुप रहई ॥

दोहा

मति ठाकुर कै सुनि कै, कहै जो हिय मझियार ।  
बहुरि न मत तासौं करै, ठाकुर दूजी बार ॥

सोरठा

गगरी सहस पचास जौ, कोउ पानी भरि धरै ।  
सूरुज दिपै अकास, मुहमद सब महँ देखिए ॥42॥

ना नारद तब रोइ पुकारा । एक जोलाहै सौं मैं हारा ॥  
प्रेम तंतु निति ताना तनई । जप तप साधि सैकरा भरई ॥  
दरब गरब सब देइ बिथारी । गनि साथी सब लेहिं सँभारी ॥  
पाँच भूत माँडी गनि मलई । ओहि सौं मोर न एकौ चलई ॥  
बिधि कहँ सँवरि साज सो साजै । लेइ लेइ नावँ कूँच सौ माँजै ॥  
मन मुर्री देइ सब अँग मोरै । तन सो बिनै दोउ कर जोरै ॥  
सुथ सूत सो कया मँजाई । सीझा काम बिनत सिधि पाई ॥

दोहा

राउर आगे का कहै, जो सँवरै मन लाइ ।  
तेहि राजा निति सँवरैÇ, पूछै धरम बोलाइ |।

सोरठा

तेहि मुख लावा लूक, समुझाए समुझै नहीं ।  
परै खरी तेहि चूक, मुहमद जेहि जाना नहीं ॥43॥

मन सौं देइ कÄढनी दुइ गाÄढी । गाÄढे छीर रहै होइ साÄढी ॥  
ना ओहि लेखे राति न दिना । करगह बैठि साट सो बिना ॥  
खरिका लाइ करै तन घीसू । नियर न होइ, डरैं इबलीसू ॥  
भरै साँस जब नावै नरी । निसरै छूँछी, पैठै भरी ॥  
लाइ लाइ कै नरी चÄढाई । इललिलाह कै ढारि चलाई ॥  
चित डोलै नहिं खूँटी ढरई । पल पल पेखि आग अनुसरई ॥  
सीधे मारग पहुँचै जाइ । जो एहि भाँति करै सिधि पाई ॥

दोहा

चलै साँस तेहि मारग, जेहि से तारन होइ ।  
धरै पाव तेहि सीढी , तुरतै पहुँचै सोइ ॥

सोरठा

दरपन बालक हाथ, मुख देखे दूसर गनै ।  
तस भा दुइ एक साथ, मुहमद एकै जानिए ॥44॥

कहा मुहम्मद प्रेम कहानी । सुनि सो ज्ञानी भए धियानी ॥  
चेलै समुझि गुरू सौं पूछा । देखहुँ निरखि भरा औ छूँछा ॥  
दुहुँ रूप है एक अकेला । औ अनबन परकार सो खेला ॥  
औ भा चहै दुवौ मिलि एका । को सिख देइ काहि को टेका  ॥  
कैसे आपु बीच सो मेटै  । कैसे आप हेराइ सो भेंटै ॥  
जौ लहि आपु न झियत मरई । हँसै दूरि सौं बात न करई ॥  
तेहि कर रूप बदन सब देखै । उठै घरी महँ भाँति बिसेखै ॥

दोहा

सो तौ आपु हेरान है, तम मन जीवन खोइ ।  
चेला पूछै गुरू कहँ, तेहि कस अगरे होइ ॥

सोरठा

मन अहथिर कै टेकु, दूसर कहना छाँडि दे ।  
आदि अंत जो एक, मुहमद कहु, दूसर कहाँ ॥45॥

सुनु cÉåला ! उत्तर गुरु कहई । एक होइ सो लाखन लहई ॥  
अहथिर कै जो पिंडा छाÄडै । औ लेइकै धरती महँ गाÄडै ॥   
काह कहौं जस तू परछाहीं । जौ पै किछु आपन बस नाहीं ॥  
जो बाहर सो अंत समाना । सो जानै जो ओहि पहिचाना ॥  
तू हेरै भीतर सौं मिंता । सोइ करै जेहि लहै न चिंता ॥  
अस मन बूझि छाँडु;को तोरा । होहु समान, करहु मति `मोरा' ॥  
दुइ हुँत चलै न राज न रैयत । तब वेइ सीख जो होइ मग ऐयत ॥

दोहा

अस मन बूझहु अब तुम, करता है सो एक ।  
सोइ सूरत सोइ मूरत, सुनै गुरू सौं टेक ॥

सोरठा

नवरस गुरु पहँ, भीज, गुरु परसाद सो पिउ मिलै ।  
जामि उठै सो बीज, मुहमद सोई सहस बुँद ॥46॥

माया जरि अस आपुहि खोई । रहै न पाप, मैलि गइ धौई ॥  
गौं दूसर भा सुन्नहि सुन्नू । कहँ कर पाप, कहाँ कर पुन्नू ॥  
आपुहि गुरू, आपु भा चेला । आपुहि सब औ आपु अकेला ।  
अहै सो जोगी, अहै सो भोगी । अहैं सो निरमल,अहै सो रोगी ॥  
अहै सो कडुवा, अहै सो मीठा । अहै सो आमिल, अहै सो सीठा ॥  
वै आपुहि कहँ सब महँ मेला । रहै सो सब महँ, खेलै खेला ॥  
उहै दोउ मिलि एकै भएऊ । बात करत दूसर होइ गएऊ ॥

दोहा

जो किछु है सो है सब, ओहि बिनु नाहिंन कोइ ।  
जो मन चाहा सो किया , जो चाहै सो होइ ।|

सोरठा

एक से दूसर नाहिं, बाहर भीतर बूझि ले ।  
खाँÄडा दुइ न समाहिं, मुहमद एक मियान महँ ॥47॥

पूछौं गुरु बात एक तोंही । हिया सोच एक उपजा मोहीं ॥  
तोहि अस कतहुँ न मोहि अस कोई । जो किछु है सो ठहरा सोई ॥  
तस देखा मैं यह संसारा । जस सब भाँÄडा गÄढै कोहाँरा ॥  
काहू माँझ खाँÄड भरि धरई । काहू माँझ सो गोबर भरई ॥  
वह सब किछु कैसे कै कहई । आपु बिचारि बूझि चुप रहई ॥  
मानुष तौ नीकै सँग लागै । देखि घिनाइ त उठि कै भागै ॥  
सीझ चाम सब काहू भावा । देखि सरा सो नियर न आवा ॥

दोहा

पुनि साईं सब जन मरै, औ निरमल सब चाहि ।  
जेहि न मैलि किछु लागै, लावा जाइ न ताहि ॥

सोरठा

जोगि, उदासी दास, तिन्हहिं न दुख औ सुख हिया ॥  
घरही माहँ उदास, मुहमद सोइ सराहिए ॥48॥

सुनु चेला  जस सब संसारू । ओहि भाँति तुम कया बिचारू ॥  
जौ जिउ कया तौ दुख सौं भीजा । पाप के ओट पुन्नि सब छीजा ॥  
जस सूरुज उअ देख अकासू । सब जग पुन्नि उÄडै परगासू ॥  
भल ओ मंद जहाँ लगि होई । सब पर धूप रहै पुनि सोई ॥  
मंदे पर वह दिस्टि जो परई । ताकर मैलि नैन सौं ढरई ॥  
अस वह निरमल धरति अकासा । जैसे मिली फूल महँ बासा ॥  
सबै ठाँव औ सब परकारा । ना वह मिला, न रहै निनारा ॥

दोहा

ओहि जोति परछाहीं नवौ खंड उजियार ।  
सूरुज चाँद कै जोती, अदित अहै संसार ॥

सोरठा

जेहि कै जोति सरूप, चाँद सुरुज तारा भए ।  
तेहि कर रूप अनूप, मुहमद बरनि न जाइ किछु ॥49॥

चेलै समुझि गुरू सौं पूछा । धरती सरग बीच सब छूँछा ॥  
कीन्ह न थूनी, भीति, न पाखा । केहि बिधि टेकि गगन यह राखा ॥  
कहाँ से आइ मेघ बरिसावै । सेत साम सब होइ कै धावै ?॥  
पानी भरै समुद्रहि जाई । कहाँ से उरे, बरसि बिलाई ?॥  
पानी माँझ उठै बजरागी । कहाँ से लौकि बीजु भुइ लागी ?॥  
कहँवा सूर , चंद औ तारा । लागि अकास करहिं उजियारा?॥  
सूरुज उव बिहानहि आई । पुनि सो अथ कहाँ कहँ जाई ॥

दोहा

काहै चंद घटत है, कहे सूरुज पूर ।  
काहे होइ अमावस, काहे लागे मूर ॥

सोरठा

जस किछु माया मोह, तैसे मेघा, पवन, जल ।  
बिजुरी जैसे कोह, मुहमद तहाँ समाइ यह ॥50॥

सुनु चेला ! एहि जग कर अवना । सब बादर भीतर है पवना ॥  
सुन्न सहित बिधि पवनहि भरा । तहाँ आप होइ निरमल करा ॥  
पवनहि महँ जो आप समाना । सब भा बरन ज्यों आप समाना ॥  
जैस डोलाए बेना डोलै । पवन सबद होइ किछुहु न बोलै ॥  
पवनहि मिला मेघ जल भरई । पवनहि मिला बुंद भुइँ परई ॥  
पवनहिं माहँ जो बुल्ला होई । पवनहि फुटै, जाइ मिलि सोई ॥  
पवनहि पवन अंत होइ जाई । पवनहि तन कहँ छार मिलाई ॥

दोहा

जिया जंतु जत सिरजा, सब महँ पवन सो पूरि ।  
पवनहि पवन जाइ मिलि, आगि,बाउ,जल धूरि ॥

सोरठा

निति सो आयसु होइ, साईं जो आज्ञा करै ॥  
पवन-परेवा सोइ, मुहमद बिधि राखे रहै ॥51॥

बÄड करतार जिवन कर राजा । पवन बिना कछु करत न छाजा ॥  
तेहि पवन सौं बिजुरी साजा । ओहि मेघ परबत उपराजा ॥  
उहै मेघ सौं निकरि देखावै । उहै माँझ पुनि जाइ छपावै ॥  
उहै चलावै चहुँदिसि सोई । जस जस पाँव धरै जो कोई ॥  
जहाँ चलावै तहवाँ चलई । जस जस नावै तस तस नवई ॥  
वहुरि न आवै छिटकत झाँपै । तेहि मेघ सँग खन खन काँपै ॥  
जस पिउ सेवा चूखे रूठै । परै गाज पुहुमी तपि कूटै ॥

दोहा

अगिनि, पानि औ माटी, पवन फूल कर मूल ।  
उहई सिरजन कीन्हा, मारि कीन्ह अस्थूल ॥

सोरठा

देखु गुरू, मन चीन्ह, कहाँ जाइ खोजत रहै ।  
जानि परै परबीन, मुहमद तेहि सुधि पाइए ॥52॥

चेला चरचत गुरु गन गावा । खोजत पूछि परम गति पावा ॥  
गुरु बिचारि चेला जेहि चीन्हा । उत्तर कहत भरम लेइ लीन्हा ॥  
जगमग देख उहै उजियारा । तीनि लोक लहि किरिन पसारा ॥  
ओहि ना बरन, न जाति अजाती । चंद न सुरुज, दिवस ना राती ॥  
कथा न अहै, अकथ भा रहई । बिना बिचार समुझि का परई ॥  
सोऽहं सोऽहं बसि जो करई । जो बूझै सो धीरज धरई ॥  
कहै प्रेम कै बरनि कहानी । जो बूझै सो सिद्धि गियानी ॥

दोहा

माटी कर तन भाँडा, माटी महँ नव खंड ।  
जे केहु खेलै माटि कहँ, माटी प्रेम प्रचंड ॥

सोरठा

गलि सोइ माटीं होइ, लिखनेहारा बापुरा ।  
जौ न मिटावै कोइ, लिखा रहै बहुतै दिना ॥53॥